**Р Е Ш Е Н И Е № ВР-47-ПР/2023г.**

**за преценяване на необходимостта от извършване на оценка на въздействието върху околната среда**

На основание чл.93, ал.3 и ал.6 от *Закона за опазване на околната среда* (ЗООС), чл.7, ал.1 и чл.8, ал.1 от *Наредба за условията и реда за извършване на оценка на въздействието върху околната среда*(Наредбата за ОВОС), чл.31, ал.4 и ал.6 от *Закона за биологичното разнообразие* (ЗБР), чл.40, ал.4 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони*(Наредбата за ОС) и представена писмена документация от възложителя по Приложение № 2 към чл.6 от *Наредбата за ОВОС* и по чл.10, ал.1 и 2 от *Наредбата за ОС* и становища от специализирани ведомства

**Р Е Ш И Х**

**да не се извършва** оценка на въздействие върху околната среда за инвестиционно предложение: „Допълнителни дейности по време на разкривно-подготвителните работи при добив на скалнооблицовъчни материали – варовици, от находище „Равнище-2“, участък „Централен“ и участък „Източен“, в землищата на с. Горна Кремена и с. Върбешница, община Мездра, област Враца“, което **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**възложител**: “ЙОТОВ СТОУН” ЕАД, ул. „Г. С. Раковски“ №8, гр. Мездра, ЕИК: 205920129

**Кратко описание на инвестиционното предложение (ИП):**

 За инвестиционно предложение за „Разработване по открит начин на находище на скалнооблицовъчни материали – варовици, от находище „Равнище-2“, участък „Централен“ и участък „Източен“, в землищата на с. Горна Кремена и с. Върбешница, община Мездра, област Враца“, с възложител: “ЙОТОВ СТОУН” ЕАД, гр. Мездра, има постановено от директора на РИОСВ-Враца Решение № ВР-7-ПР/2017г. от 27.03.2017г. за преценяване на необходимостта от извършване на ОВОС, с характер на решението – да не се извършва ОВОС.

Съгласно внесената документация инвестиционното предложение е свързано с промяна в разкривно-подготвителните работи на съществуващото находище на скалнооблицовъчни материали – варовици, при наличие на участъци със здрави скали. Предвижда се разкривно-подготвителните работи да се извършват основно чрез подрязване с въжена или верижно каменорезна машина и разбиване на подрязаната разкривка с хидравличен чук, но при наличие на участъци със здрави скали се налага да бъдат използвани пробивно-взривни работи.

С предвидените нови дейности се очаква нивото на шум да е с параметри 80 ÷ 90 dBA, детониращ шнур – 84 ÷ 85 dBA (в зависимост от броя на активираните шнурове). В обхвата на тези участъци не се предвижда провеждане на масови взривявания, а взривяване на отделни ограничени по обем масиви – здрави скални маси. Взривното поле на кариерата е с локален източник на шум в околната среда. При взривяване се извършва импулсен шум с много кратка продължителност на звуковата емисия от няколко милисекунди и нива зависещи от системата на взривяване и максималното количество взривно вещество (ВВ) взривено в една сесия. Изходното еквивалентно ниво на шум на локален източник се определя чрез измерване в реални условия. При проектиране на нови обекти, изходното ниво на шум се определя чрез измерване в сравними съществуващи такива. Предвид това, в информацията е използвана база за измерване в реални условия за изходно ниво на шум от взривното поле на кариерата на находище „Равнище-2“, при количество на използвано ВВ – 1.7 тона, и са определени следните очаквани нива на шум на различни разстояния от взривното поле (1000 м., 2000 м. и 4000 м.), като са отчетени влиянието на различните фактори (разстояние, поглъщане на въздуха, земна повърхност и др.) – съответно 46 dBA; 40 dBA; до 35 dBA.

Представен е Доклад за хидроложките условия в района на находището, в които е разгледано влиянието на минните дейности върху атмосферния въздух, повърхностните и подземните води.

Съгласно информацията всички останали параметри на инвестиционното предложение, за което е издадено Решение № ВР-7-ПР/2017г. от 27.03.2017г. на РИОСВ-Враца, остават непроменени.

Инвестиционното предложение представлява изменение по смисъла на чл. 93, ал. 1, т. 2 от Закона за опазване на околната среда (ЗООС), поради което **подлежи** **на процедура по преценяване на необходимостта от извършването на оценка на въздействието върху околната среда (ОВОС)**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

Мястото на реализация на предвидените с изменението на ИП дейности **не попада** в границите на защитени територии по смисъла на Закона за защитените територии (ЗЗТ) и в обхвата на защитени зони /“Натура 2000“/ съгласно Закона за биологичното разнообразие (ЗБР).

Най-близо разположената защитена зона, на 3,5 км. разстояние, е: BG0000601 “Каленска пещера”, определена за опазване на природните местообитания и дивата флора и фауна, включена в списъка със защитени зони, приет с Решение №122/02.03.2007г. на Министерски съвет (ДВ бр.21/2007г.).

ИП попада под разпоредбите на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по **оценка за съвместимостта** му с предмета и целите на опазване на защитените зони, по реда на чл.31, ал.4 във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

След прегледа на представената документация и на основание чл. 40, ал. 3 от горецитираната Наредба за ОС*,* въз основа на критериите по чл.16 от нея, е направена преценка за вероятната степен на отрицателно въздействие, според която инвестиционното предложение **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

Представени са становища от Басейнова дирекция дунавски район – Плевен (БДДР – Плевен), Регионална здравна инспекция – Враца (РЗИ – Враца), община Мездра, кметство с. Горна Кремена и кметство с. Върбешница, които са включени в мотивите на настоящото Решение.

**М О Т И В И**

**І. Характеристики на инвестиционното предложение:** **размер, засегната площ, мащабност, обем, взаимовръзка и кумулиране с други съществуващи и/или одобрени инвестиционни предложения; ползване на природни ресурси, земните недра, почвите, водите и биологичното разнообразие; генериране на отпадъци, замърсяване и вредно въздействие; риск от големи аварии и/или бедствия; рискове за човешкото здраве:**

1. Предмет на ИП е провеждане на пробивно-взривни дейности при разкривно-подготвителните работи на находище на скалнооблицовъчни материали – варовици, при наличие на участъци със здрави скали.
2. Не се предвижда провеждане на масови взривявания, а взривяване на отделни ограничени по обем масиви – здрави скални маси.
3. Промяната в инвестиционното предложение не предвижда ново водовземане от повърхностни води и/или ползване на повърхностен воден обект по смисъла на Закона за водите, както и няма посочени преки дейности, които биха могли да доведат до замърсяване на повърхностните води.
4. Не се предвижда съхранение на опасни химични вещества.
5. Не се предвижда изграждане на нова или промяна на съществуващата пътна инфраструктура.
6. Съгласно информацията всички останали параметри на инвестиционното предложение, за което е издадено Решение № ВР-7-ПР/2017г. от 27.03.2017г. на РИОСВ-Враца, остават непроменени.
7. Съгласно становище на БДДР – Плевен с изх. № ОБ-1747-(13)/08.08.2023г.:
* ИП е допустимо спрямо ПУРБ 2016 – 2021г. в Дунавски район, при спазване на мерките посочени в т.1.1.2. от становището, а именно:

- да не се допуска разкриване на подземните води на повърхността;

- да не се влошава количественото и химичното състояние на подземните води, предвид факта, че подземните води са с карстов характер и подземното водно тяло е зона за защита на питейните води;

- да не се предвижда провеждане на масови взривявания, а взривяване на отделни ограничени по обем масиви разкривки;

- да не се допуска добив на инертни материали на по-малко от 50 м. от бреговете на реките.

* ИП е допустимо спрямо ПУРН 2016 – 2021г. Предвидените дейности в ИП не са в противоречие с предвидените мерки в Програмата от мерки за намаляване на риска от наводнения и неблагоприятните последици по отношение на човешкото здраве, стопанската дейност, околната среда и културното наследство към ПУРН 2016 – 2021г.;
* ИП е допустимо от гледна точка на постигане на целите на околната среда и не се очаква да окаже значително отрицателно въздействие върху водите, зоните за защита на водите и водните екосистеми, при условие че се спазват мерките посочени в т. 1.1.2. и нормативните изисквания посочени в т.2 от горецитираното становище.
1. Съгласно становище с изх. № 10-9-1/24.02.2023г. на РЗИ – Враца, реализацията на ИП няма да окаже отрицателно въздействие върху хората и тяхното здраве при изпълнение на посочените в становището изисквания.

**ІІ. Местоположението на инвестиционното предложение:** **съществуващо и одобрено земеползване, относителното изобилие, достъпност, качеството и възстановителна способност на природните богатства; абсорбционен капацитет на природната среда; крайбрежни зони и морска околна среда; планински и горски райони; защитени със закон територии; засегнати елементи от Националната екологична мрежа; територии, свързани с инвестиционното предложение, в които нормите за качество на околната среда са нарушени или се смята, че съществува такава вероятност; гъстонаселени райони; ландшафт и обекти с историческа културна или археологическа стойност; територии и/или зони и обекти със специфичен санитарен статут или подлежащи на здравна защита:**

1. ИП ще се реализира в находище „Равнище-2“, участък „Централен“ и участък „Източен“, в землищата на с. Горна Кремена и с. Върбешница, община Мездра, обл. Враца.
2. Предвид отдалечеността на концесионната площ на находището от населените места в района, не се очаква дискомфорт, свързан с шум и вибрации в жилищни, обществени сгради и урбанизирани територии, при реализацията на дейностите, предмет на ИП.
3. За реализацията на ИП не се предвижда използване на допълнителни площи за временни дейности.
4. Съгласно становище на БДДР – Плевен с изх. № ОБ-1747-(13)/08.08.2023г. към настоящия момент в находище „Равнище-2“, участък „Централен“ и участък „Източен“, в землищата на с. Горна Кремена и с. Върбешница, община Мездра няма:

- определени санитарно-охранителни зони (СОЗ) по реда на *Наредба № 3/16.10.2000г. за условията и реда за проучване, проектиране, утвърждаване и експлоатация на СОЗ около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди*.

- налични съоръжения за питейно-битово водоснабдяване без определени СОЗ, за които е необходимо спазване на ограничения в буферни зони в радиус 1000 м. от водовземното съоръжение, съгласно Приложение № 1 към Национален каталог от мерки към ПУРБ.

1. Мястото на реализация на инвестиционното предложение не попада в границите на защитени територии по смисъла на Закона за защитените територии (ЗЗТ) и в обхвата на защитени зони /“Натура 2000“/ съгласно Закона за биологичното разнообразие (ЗБР).
2. Инвестиционното предложение няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони, поради следните мотиви:
	1. Предвиденото изменение на ИП не представлява изменение, което би довело до различно от вече оцененото в Решение № ВР-7-ПР/2017г. на РИОСВ-Враца въздействие върху предмета и целите на опазване в най-близката защитена зона. Мястото на реализация на инвестиционното предложение не засяга територията на защитени зони, предвид което следва, че не се засягат природни местообитания и местообитания на видове, предмет на опазване в BG0000601 "Каленска пещера", съответно няма да има и загуба на площи от тях.
	2. Отчитайки местоположението и характера на предвидените с изменението на ИП дейности не се очакват косвени въздействия, които да изменят трайно и необратимо съседни територии от значение за естественото функциониране на местообитанията и видовете, предмет на опазване в защитената зона, както и формиране на значително по степен безпокойство, което да доведе до намаляване на числеността и плътността на популациите.
	3. ИП не е свързано с генериране на вредни емисии и отпадъци във въздуха, водите и/или почвите, във вид и количества, които да доведат до възникване на негативни изменения на територии и ключови елементи на околната среда, определящи структурата, функциите и природозащитните цели на най-близката защитена зона, както и от нарушаване на функционални връзки между отделни зони от мрежата "Натура 2000" и възникване на бариерен ефект.
	4. При направената оценка на реализираните и одобрени за реализация инвестиционни предложения, планове, програми и проекти в границите на защитена зона BG0000601 "Каленска пещера" и в близост до мястото на реализация на настоящото ИП, се установи, че така заявеното ИП не предполага възникване на значителен отрицателен кумулативен ефект върху защитени зони, при реализацията му в комбинация с други ИП, планове и програми.

**ІІІ. Типа и характеристиките на потенциалното въздействие върху околната среда:** **степен и пространствен обхват на въздействието, естество на въздействието, трансграничен характер на въздействието, интензивност и комплексност на въздействието, същност, големина, вероятност за въздействие, очаквано настъпване, продължителност, честота и обратимост на въздействието; комбиниране с въздействията на други съществуващи и/или одобрени инвестиционни предложения; възможност за ефективно намаляване на въздействията:**

1. Териториалният обхват на въздействие, в резултат от извършване на дейностите предвидени с инвестиционното предложение, е ограничен и локален в рамките на находището.
2. Взривното поле на кариерата е с локален източник на шум в околната среда.
3. Не се очаква превишаване на регламентираните гранични стойности на нивата на шум в жилищната зона на с. Горна Кремена, с. Върбешница и другите населени места в района.
4. В представен Доклад за хидроложките условия в района на находището и влиянието на минните дейности върху състоянието на подземните води е разгледано въздействието върху атмосферния въздух, повърхностните и подземните води. Съгласно резултатите от проведеното проучване:
	1. Находището се разполага в зоната на подхранване на подземните води от Мездренския карстов басейн. С минните дейности по време на експлоатация на находище „Равнище-2“ няма риска да се разкрият подземните води на повърхността – кариерата в двата участъка „Централен“ и „Източен“ ще са с дълбочина до 40 м. при дебелина на зоната за подхранване 80 – 100 м. и следователно няма да се достигне нивото на подземните води, т.е. няма риск за пряко отвеждане на отпадъчни води, съдържащи замърсители. По данни на сондажните проучвания на находището подземните води не са установени до 40 м. дълбочина.
	2. Добивът на скалнооблицовъчни материали (врачански варовик) е широко застъпена дейност за района северно от гр. Мездра. С разработването на находища на скалнооблицовъчни материали в района и образуването на котловани за добив и насипища за минни отпадъци ще се наруши естественото подхранване на подземните води, изразяващо се в намаляването му в известна степен и оттам намаляване на дебита на каптираните извори, използвани за питейно-битово водоснабдяване на близките села. Това обаче не поставя под риск осигуряването на необходимите водни количества за водоснабдяването на селищата )общо 1,5 l/s) поради значителния дебит на изворите. В тази връзка, съгласно становище на БДДР – Плевен с изх. № ОБ-1747-(13)/08.08.2023г., не се очаква планираната промяна при реализацията на ИП да окаже негативно влияние върху състоянието на подземното водно тяло и непостигане на поставената екологична цел.
	3. Кумулативното влияние на минните дейности в района върху количественото състояние на подземните води е временно и обратимо. След рекултивация на кариерата ще се възстанови естественото количествено състояние на подземните води.
	4. Негативно кумулативно влияние на минните дейности в района върху химичното състояние на подземните води не се установява – водите са в добро химично състояние съгласно актуални анализи на подземните води.
	5. Териториален обхват на въздействие върху качеството на приземния въздух е пряко върху атмосферния въздух на територията на концесионната площ и в близките околности (максимум до 300-400 м. по посока на вятъра), но с локален обхват на въздействието. Степента на въздействие ще бъде ниска, а честотата на въздействието – периодична. Не се очаква кумулативен ефект за с. Върбешница и съседните населени места.
	6. От дейността на находището не се очаква изменение на количеството, режима на оттичане и състава на повърхностните води в района.
5. Предвид местоположението и характера на предвидената дейност, реализацията на инвестиционното предложение няма да доведе до трансгранични въздействия.

 **ІV. Обществения интерес към инвестиционното предложение:**

1. Съгласно изискванията на чл. 4, ал. 2 от Наредбата за ОВОС, инспекцията е обявила инвестиционното предложение на интернет страницата си и е уведомила писмено кметовете на община Мездра, кметство с. Горна Кремена и кметство с. Върбешница.
2. Възложителя е изпълнил задължението си за самостоятелно оповестяване, като е декларирал, че е обявил инвестиционното предложение по подходящ начин.
3. Осигурен е обществен достъп до информацията по приложение № 2 по реда на чл.6, ал.9 от Наредбата за ОВОС, като е поставено съобщение, както следва:

- на интернет страницата и на информационното табло в сградата на РИОСВ – Враца;

- на интернет страницата и на информационното табло в сградата на община Мездра и на информационните табла в кметство с. Горна Кремена и кметство с. Върбешница.

1. С писма с изх. №32.00-22\_001/28.02.2023г. община Мездра, изх. №36/20.03.2023г. кметство с. Горна Кремена и изх. № 23/14.03.2023г. кметство с. Върбешница, уведомяват, че в законоустановения срок не са постъпвали становища, възражения и/или мнения относно инвестиционното предложение.
2. Към момента на изготвяне на настоящето Решение в РИОСВ-Враца няма постъпили жалби, възражения и становища срещу реализацията на инвестиционното предложение.

**ПРИ СПАЗВАНЕ НА СЛЕДНОТО УСЛОВИЕ:**

1. Да се спазят мерките и изискванията поставени в становище на БДДР – Плевен с изх. № ОБ-1747-(13)/08.08.2023г. (копие от което Ви се предоставя с придружително писмо към настоящето решение)

 *Настоящето решение се отнася само за конкретното заявено предложение и в посочения му капацитет*.

 *Настоящето решение не отменя задълженията на възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи, като основание за отпадане на отговорността съгласно действащата нормативна уредба по околната среда.*

 *На основание чл.93, ал.7 от ЗООС, при промяна на инвестиционното предложение, на възложителя или на някои от обстоятелствата, при които е било издадено настоящето решение, възложителят/новият възложител трябва да уведоми РИОСВ-Враца своевременно.*

*На основание чл.93, ал.8 от ЗООС, решението губи правно действие, ако в срок 5 години от датата на издаването му не е започнало осъществяването на инвестиционното предложение.*

*Неизпълнението на поставените условия в настоящето решение е нарушение на чл.166, т.2 от ЗООС, за което ще бъдат предприети съответните административнонаказателни мерки.*

*Решението може да бъде обжалвано по реда на Административнопроцесуалния кодекс чрез РИОСВ - Враца пред Министъра на околната среда и водите и/или пред съответния Административен съд по реда на чл.133 от АПК в 14 дневен срок от съобщаването му на заинтересованите лица.*

**Дата: 09.08.2023 г.**

